**7.pielikums**

**Papildus informācija par Eiropas Savienības kohēzijas politikas programmas 2021.-2027.gadam ietvaros plānotajām stratēģiski svarīgajām darbībām (projektiem)**

1. **1.1.1.2.pasākums “RIS3 pētniecības un inovāciju centri”**

1.1.1.2. pasākuma ietvaros ir paredzēta pētniecības un inovāciju potenciāla stiprināšana, atbalstot jaunu izcilības centru izveidi vai stiprinot esošos ekselences centrus kā paraugu, lai stimulētu izcilību un jaunus ieguldījumus, kā arī lai atbalstītu pētniecības un inovācijas sistēmu reformas. Šī mērķa sasniegšanai Latvijas zinātnisko institūciju iesniegtajiem Eiropas Savienības pētniecības un inovāciju pamatprogrammas “Apvārsnis Eiropa” (turpmāk – programma “Apvārsnis Eiropa”) apakšprogrammas “Izcilības izplatīšana un dalības paplašināšana” TEAMING projektiem, kuri TEAMING otrās kārtas konkursā apstiprināšanas gadījumā iegūs Eiropas Savienības programmas Apvārsnis Eiropa finansējumu, tiks piešķirts līdzfinansējums no 1.1.1.2. pasākuma. **Pasākuma mērķis** ir veicināt Latvijas pētniecības izcilību RIS3 specializācijas jomās (izveidojot RIS3 pētniecības un inovācijas izcilības centrus) un līdzdalību Eiropas Pētniecības telpā, kā arī Latvijas spēju piedalīties Apvārsnis Eiropa programmā, stiprinot pētniecības infrastruktūru un resursu koplietošanu, nodrošinot P&A cilvēkkapitāla attīstību, zināšanu, prasmju, kompetenču un tehnoloģiju pārnesi, kā arī veicinot sadarbību starp uzņēmējiem un akadēmiskā sektora pārstāvjiem inovāciju attīstīšanā.

1.1.1.2. pasākuma **stratēģiskā nozīme** ir pamatota Zinātnes, tehnoloģijas attīstības un inovācijas pamatnostādnēs 2021.-2027. gadam (turpmāk – ZTAIP), kas ir vidēja termiņa politikas plānošanas dokuments, kas definē zinātnes un tehnoloģiju attīstības politiku laika periodam no 2021.-2027. gadam, nosakot pamatprincipus, mērķi, prioritātes, rīcības virzienus un veicamos uzdevumus un nodrošinot šo politiku pēctecību. ZTAIP 1.2. rīcības virziena „P&A infrastruktūra pētniecības izcilībai un inovācijai” 1.2.1. uzdevums “Attīstīt izcilību, starpnozaru un starptautisko sadarbību un augstākās izglītības un pētniecības kvalitāti veicinošu pētniecības (t.sk. digitālo) infrastruktūru RIS3 pētniecības un inovācijas izcilības centru ietvaros un veicināt to koplietošanu nacionālā mērogā, tādējādi paaugstinot Latvijas pētniecības redzamību un sadarbības iespējas starptautiskā mērogā” paredz 2021.-2027. gada periodā pētniecības izcilības un inovācijas attīstīšanu īstenot RIS3 pētniecības un inovācijas izcilības centru ietvaros.

1.1.1.2. pasākumam indikatīvi plānotais **kopējais attiecināmais finansējums** ir 60 900 000 EUR.

Līdzfinansētie projekti nodrošina:

• atbilstību Latvijas Zinātnes, tehnoloģijas attīstības un inovācijas pamatnostādnēs 2021.-2027. gadam noteiktajiem uzdevumiem, īpaši veiconot šādu uzdevumu izpildi: tiks turpināts attīstīt valsts zinātniskos institūtus kā zināšanu un inovāciju centrus, tajos koncentrējot zinātniskās pētniecības kapacitāti, stiprinot pētniecības infrastruktūru un resursu koplietošanu un proaktīvi attīstot jaunus zināšanu aprites veidus ar industriju un Eiropas P&A vidi. RIS3 ieviešanas kontekstā tiks nodrošināta nepieciešamā P&A cilvēkkapitāla attīstība, zināšanu, prasmju, kompetenču un tehnoloģiju pārnese. RIS3 specializācijas jomas tiks attīstītas RIS3 pētniecības un inovācijas izcilības centru ietvaros, kuri nodrošinās pētniecības infrastruktūru un resursu koplietošanu un atvērtu pieejamību inovāciju radīšanai, veicinot sadarbību starp uzņēmējdarbības un publisko sektoru pētniecību un inovācijas attīstīšanā.

• atbilstību programmas “Apvārsnis Eiropa” komponenta “Dalības paplašināšana un Eiropas Pētniecības telpa” prioritātēm. Abi ERAF līdzfinansējumam līdz šim izvirzītie projekti atbilst programmas Apvārsnis Eiropa komponenta “Dalības paplašināšana un Eiropas Pētniecības telpa” prioritātēm, it īpaši veicinot šādu programmas “Apvārsnis Eiropa” darba programmā noteikto mērķu sasniegšanu: veicinās programmas “Apvārsnis Eiropa” 2. pīlāra ietekmi, sniedzot ieguldījumu visas pamatprogrammas mērķu sasniegšanā, palielinās ģeogrāfisko daudzveidību, palielinās vajadzīgās spējas, lai varētu sekmīgi piedalīties pētniecības un inovācijas procesā, kā arī veicinās pētniecības sadarbības tīklu veidošanu un piekļuvi izcilībai. Sekmīgie projekti veicinās sinerģiju ar Eiropas Inovāciju ekosistēmu un Eiropas Inovāciju un tehnoloģiju institūta (EIT) zināšanu un inovācijas kopienām. Turklāt projekti veicinās pētniecības rezultātu izplatīšanu un izmantošanu, pastiprinot mijiedarbību starp izglītību un pētniecību un stiprinot sadarbības saites visā Eiropā un atverot Eiropas pētniecības un inovācijas tīklus jauniem dalībniekiem. Tas palīdzēs uzlabot pētniecības vadības spējas “dalības paplašināšanās valstīs” un tālākajos reģionos un atbalstīs valstu politikas reformas, kā arī veicinās Eiropas Pētniecības telpas stratēģisko mērķu sasniegšanu.

• atbilstību Eiropas Savienības kohēzijas politikas programma 2021.–2027.gadam noteiktajam tvērumam un sniedz ieguldījumu programmas specifisko mērķu sasniegšanā.

1. **1.3.1.specifiskā atbalsta mērķa “Izmantot digitalizācijas priekšrocības iedzīvotājiem, uzņēmumiem, pētniecības organizācijām un publiskajām iestādēm” projekts “Datu pārvaldības attīstība, lai nodrošinātu efektīvu datu koplietošanu un nodošanu atkalizmantošanai”**

Plānotā projekta “Datu pārvaldības attīstība, lai nodrošinātu efektīvu datu koplietošanu un nodošanu atkalizmantošanai” **mērķis** ir nodrošināt datu koplietošanu valsts pārvaldes ietvaros, t.sk. nodrošinot datu nodošanu komersantiem.  Datu aprite, t.sk. datu aprites centralizēta pārvaldība ir noteikta kā 2021.-2027.g. perioda **prioritāte**, līdz ar to projekts ir uzskatāms par stratēģiski svarīgu projektu. Indikatīvais **finansējums**, ko plānots novirzīt minētajam projektam ir 14 000 000 EUR.

1. **1.4.1.1.pasākums “Platjoslas infrastruktūras attīstība (“pēdējā jūdze”)”**

1.4.1.1. pasākuma projektu **mērķis** ir attīstīt tehnoloģiski neitrālus savienojumus, kas atbalsta ilgtspējīgu nākamās paaudzes fiksēto, bezvadu un satelīta savienojamību, lai nodrošinātu elektronisko sakaru pakalpojumu pieejamību galalietotājiem ("pēdējā jūdze"), lai veicinātu elektronisko sakaru pakalpojumu atbilstību Paziņojuma par savienojamību mērķiem.

Projektu **stratēģiskā nozīme** ir pamatota Elektronisko sakaru nozares attīstības plānā 2021-2027, kas ir vidēja termiņa politikas plānošanas dokuments elektronisko sakaru nozares attīstībai valsts līmenī. Viens no galvenajiem plāna mērķiem ir veicināt pāreju uz platjoslas elektronisko sakaru tīkliem, kas spēj nodrošināt galalietotājiem interneta piekļuves pakalpojumus ar datu pārraides ātrumu vismaz 100 Mbit/s gan pilsētās, gan lauku teritorijās. Būtiska problēma šī mērķa sasniegšanā ir "pēdējās jūdzes" infrastruktūras trūkums, kas spētu nodrošināt interneta piekļuves pakalpojumus galalietotājiem, kuri atbilstu Paziņojuma par savienojamību mērķiem reģionālā mērogā un teritorijās ārpus lielākajām pilsētām, tostarp pilsētu tuvējās teritorijās. Ņemot vērā augstās tīkla izbūves izmaksas, elektronisko sakaru uzņēmumiem nav pietiekama ekonomiskā stimula attīstīt ļoti augstas veiktspējas elektronisko sakaru tīklus. 1.4.1.1. pasākuma projektiem ir stratēģiska nozīme, jo tie nodrošina sinerģiju starp ES fondu plānošanas periodu 2007-2013 un 2014-2020 investīcijām un investīcijām Eiropas Savienības (turpmāk – ES) fondu 2021.—2027. gada plānošanas periodā, un to rezultātiem ir tieša ietekme uz Elektronisko sakaru nozares attīstības plāna 2021-2027 un ES stratēģisko digitālo mērķu sasniegšanu.

Kopējais 1.4.1.1.1. pasākuma **budžets** ir 8 700 000 EUR.

1. **2.1.1.1.pasākums “Energoefektivitātes paaugstināšana dzīvojamās ēkās, t.sk. attīstot ESKO tirgu (daudzīvokļu, privātās un neliela dzīvokļu skaita ēku kompleksos)”**

2.1.1.1. pasākuma projektu **mērķis** ir dzīvojamo ēku, kā daudzdzīvokļu māju, privātmāju un neliela skaita ēku kompleksu atjaunošana, paaugstinot energoefektivitāti un sasniedzot vismaz 30% enerģijas ietaupījumu. Kā arī veicinot virzību uz nulles enerģijas ēkām un palielinot AER izmantošanu ēkās. Papildus tam, veicinot ne-emisiju tehnoloģiju (tehnoloģijas, kurās enerģijas ražošanā netiek radītas emisijas) uzstādīšanu līdzās energoefektivitātes pasākumiem, ja tās ir ekonomiski pamatotas. Vienlaikus atbalstot vides pieejamības uzlabošanas pasākumu īstenošanu, atbilstoši būvnormatīvos noteiktajām prasībām.

Projektu **stratēģiskā nozīme** ir pamatota ar nepieciešamību nodrošināt pastiprinātu komunikāciju, lai veicinātu dzīvojamo māju atjaunošanu un energoefektivitātes uzlabošanu. Sabiedrība “Altum” un Ekonomikas ministrija stratēģiski svarīgiem projektiem nodrošinās koordinētas komunikācijas aktivitātes ar Eiropas Komisiju un Eiropas Komisijas pārstāvniecību Latvijā, tai skaitā Eiropas Komisijas pārstāvju dalību pasākumos, tā pastiprinot projektu nozīmību un svarīgumu. Ekonomikas ministrija pirms 12 gadiem uzsāka kustību “Dzīvo siltāk”, apvienojot namu pārvaldnieku, būvmateriālu ražotāju, būvniecības uzņēmumu, finanšu sektora un valsts pārvaldes pārstāvjus kopīgu mērķu sasniegšanai, vienojoties par kopīgu darbu mājokļu atjaunošanas veicināšanai. Šīs kustības ietvaros var tikt identificēti stratēģiski svarīgi projekti dzīvojamo māju energoefektivitātes uzlabošanas programmā. Katru gadu notiek konkurss, kurā tiek izvērtētas un identificētas iepriekšējā gadā atjaunotās energoefektīvākās ēkas. Ar visu informāciju iespējams iepazīties tīmekļa vietnē [www.energoefektivakaeka.lv](http://www.energoefektivakaeka.lv).

Kopējais 2.1.1.1.pasākuma **budžets** ir 173 218 154 EUR.

1. **2.2.3.6.pasākums “Gaisa piesārņojumu mazinošu pasākumu īstenošana, uzlabojot mājsaimniecību siltumapgādes sistēma”**

2.2.3.6.pasākuma īstenošana paredzēta, jo gandrīz 90 % Latvijas iedzīvotāju ir pakļauti PM2.5 daļiņu iedarbībai līmenī, kas ir augstāks par Pasaules Veselības organizācijas vadlīnijās noteikto vērtību 10 µg/m3. Kaut gan biomasas iekārtas ir vienas no lielākajām PM2.5 daļiņu emitētājām, līdz šim atbalsts mājsaimniecību biomasas iekārtu nomaiņām ES fondu programmās nav bijis paredzēts, tādējādi šo investīciju īstenošana **ir stratēģiski būtiska**. Investīciju **mērķis** ir samazināt gaisa piesārņojuma (PM2.5 daļiņu, NMGOS un benz(a)pirēna) radīto negatīvo ietekmi uz vidi un cilvēku veselību, veicot sadedzināšanas iekārtu nomaiņu mājsaimniecību sektora dzīvojamās mājās, uzlabojot individuālo siltumapgādes sistēmu efektivitāti, ieviešot tehnoloģijas, kas būtiski samazina gaisa piesārņojumu, tai skaitā dzīvojamās mājas pieslēdzot efektīvām pilsētu centralizētajām siltumapgādes sistēmām. Prioritāri šāds investīciju atbalsts sniedzams tajās teritorijās, kur konstatēti gaisa piesārņojuma normatīvu pārsniegumi. Pasākumā plānotais **kopējais attiecināmais finansējums** ir 14 639 082 EUR.

1. **2.3.1.2.pasākums “Multimodāls sabiedriskā transporta tīkls”**

2.3.1.2. pasākuma projektu **mērķis** ir attīstīt multimodālu sabiedriskā transporta tīklu, izmantojot multimodālus mobilitātes punktus, *Park&Ride* infrastruktūras attīstību (tostarp piemērotu maksas infrastruktūru).

Projektu **stratēģiskā nozīme** ir pamatota Transporta attīstības pamatnostādnēs 2021-2027, kas ir vidēja termiņa politikas plānošanas dokuments transporta nozares attīstībai valsts līmenī. Pamatnostādņu mērķis ir integrēta transporta sistēma, kas nodrošina drošu, efektīvu, pieejamu, gudru un ilgtspējīgu mobilitāti par pieņemamu cenu, veicinot valsts ekonomisko izaugsmi, reģionālo attīstību un nodrošinot virzību uz klimatneitrālu ekonomiku. Mērķa pamatā ir viens no Eiropas Zaļā kursa elementiem - paātrināt pāreju uz ilgtspējīgu un viedu mobilitāti. Saskaņā ar Eiropas Zaļo kursu automatizētai un tīklā savienotai multimodālai mobilitātei būs aizvien lielāka nozīme. ES transporta sistēma un infrastruktūra ir jāsagatavo jauniem ilgtspējīgas mobilitātes pakalpojumiem, kas var samazināt sastrēgumus un piesārņojumu, jo īpaši pilsētu teritorijās. Šajā kontekstā Latvijā ir svarīga sabiedriskā transporta sistēmas attīstība, kuras kodols ir dzelzceļš, mobilitātes punktu attīstība, vienlaikus kopējā mobilitātē veicinot mikromobilitāti (velosipēdi, t.sk. skrejriteņi, līdzsvara un balansa riteņi u.c.). Lai turpinātu pilnveidot transporta infrastruktūru, turpmākajos gados jāparedz *Park&Ride* infrastruktūras attīstība, kā arī jāveicina mobilitātes punktu attīstība, kas pozitīvi ietekmēs satiksmes plūsmu optimizāciju. Tāpēc 2.3.1.2.pasākuma projektu īstenošanai būs stratēģiski svarīga nozīme Eiropas Zaļā kursa un valsts politikas mērķu sasniegšanā transporta nozarē.

Kopējais 2.3.1.2. pasākuma **budžets** ir 88 701 369 EUR.

1. **3.1.1.1.pasākums “Dzelzceļa transporta attīstība un energoefektivitātes uzlabošana sabiedriskajos pasažieru pārvadājumos”**

3.1.1.1.pasākuma projekta **mērķis** ir uzlabot sabiedriskā pasažieru transporta energoefektivitāti, ieguldot līdzekļus esošās un jaunās dzelzceļa infrastruktūras elektrifikācijā TEN-T tīklā. Plānotas investīcijas esošā elektrificētā dzelzceļa tīkla (pasažieru pārvadājumiem) modernizācijā un attīstībā, kā arī elektrificētā dzelzceļa tīkla paplašināšanā Rīgas aglomerācijā maršrutos, kuros pasažieru pārvadājumus pašlaik nodrošina dīzeļvilcieni.

3.1.1.1.pasākuma projekta **stratēģiskā nozīme** ir pamatota Transporta attīstības pamatnostādnēs 2021-2027, kas ir vidēja termiņa politikas plānošanas dokuments transporta nozares attīstībai valsts līmenī. Pamatnostādņu mērķis ir integrēta transporta sistēma, kas nodrošina drošu, efektīvu, pieejamu, gudru un ilgtspējīgu mobilitāti, veicinot valsts ekonomisko izaugsmi, reģionālo attīstību un nodrošinot virzību uz klimatneitrālu ekonomiku, kura pamatā ir viens no Eiropas Zaļā kursa elementiem - paātrināt pāreju uz ilgtspējīgu un viedu mobilitāti. Latvijas dzelzceļa tīkla zemais elektrifikācijas līmenis ir būtisks izaicinājums šī mērķa sasniegšanā un dzelzceļa tīkla elektrifikācija ir noteikts kā viens no uzdevumiem Transporta attīstības pamatnostādnēs 2021-2027, kā arī tam ir svarīga loma Zaļā kursa mērķu sasniegšanā, nodrošinot videi draudzīgāku transportu. 3.1.1.1. pasākuma projekta īstenošana tādējādi būs stratēģiski nozīmīgs solis Zaļā kursa un valsts politikas mērķu sasniegšanā attiecībā uz dzelzceļa tīkla elektrifikāciju.

Kopējais 3.1.1.1.pasākuma projekta **budžets** ir 264 920 521 EUR.

1. **4.1.1.2.pasākums “P.Stradiņa klīniskās universitātes slimnīcas infrastruktūras attīstība”**

4.1.1.2. pasākuma projekta **mērķis** ir nodrošināt vienlīdzīgu piekļuvi veselības aprūpei un stiprināt veselības sistēmu, attīstot veselības aprūpes infrastruktūru.

4.1.1.2. pasākuma ietvaros plānotā VSIA “Paula Stradiņa klīniskā universitātes slimnīca” jaunā B korpusa (turpmāk – PSKUS) attīstības projekta **stratēģiskā nozīme** ir pamatota un noteikta Nacionālajā attīstības plānā 2021.-2027.gadam, Sabiedrības veselības pamatnostādnēs 2021.–2027.gadam, informatīvajā ziņojumā “Par veselības aprūpes nodrošināšanas infrastruktūras attīstības investīciju stratēģiju 2021.-2027. gadam” (2022.gada 14.jūlija Ministru kabineta protokollēmums Nr.36 105.§ (22-TA-1198)), kā arī informatīvajā ziņojumā “Par VSIA “Paula Stradiņa klīniskā universitātes slimnīca” jaunā B korpusa attīstību” (2021.gada 7.septembra Ministru kabineta protokollēmums Nr.60 54.§ (TA-1804-IP)).

PSKUS ir vadošā Latvijas universitātes slimnīca Latvijā, kuras galvenie darbības virzieni ir sekundāra un terciāra līmeņa ambulatora un stacionāra ārstniecība (neatliekamā un plānveida), studentu un rezidentu apmācība, veselības aprūpes speciālistu tālākizglītība, kā arī zinātniskā un pētnieciskā darbība. PSKUS tiek nodrošināta ne tikai ikdienas medicīniskā, tostarp neatliekamā palīdzība 26 dažādos ārstnieciskajos profilos, bet arī unikāli ārstnieciskie pakalpojumi kas nav pieejami citās medicīnas iestādēs, tādās medicīnas nozarēs kā kardioloģija, kardioķirurģija, orgānu transplantācija, endovazālā asinsvadu ķirurģija, aroda un radiācijas medicīna, grūtnieču patoloģijas un mutes, sejas un žokļu ķirurģija. Papildu PSKUS nodrošina arī no reģionālajām ārstniecības iestādēm pārvesto pacientu veselības aprūpi.

PSKUS kā augstākā līmeņa stacionārā ārstniecības iestāde savu nozīmību un lomu veselības aprūpē Latvijā ir lieliski pierādījusi arī Covid-19 pandēmijas apstākļos, nodrošinot veselības aprūpi, uzņemoties vadošo lomu Covid-19 ārstēšanā, nodrošinot valsts mērogā metodisko, konsultatīvo atbalstu Valsts operatīvajai medicīniskajai komisijai un ārstniecības personām citās Latvijas slimnīcās, piedāvājot risinājumus un daloties pieredzē infekcijas izplatības ierobežošanai, īstenojot sadarbību ar citām, zemāka līmeņa slimnīcām sadarbības teritorijas ietvaros, ar mērķi nodrošināt savlaicīgu ārstnieciskās palīdzības sniegšanu visiem, tostarp hronisko slimību pacientiem, kā arī sniedzot būtisku ieguldījumu sabiedrības veselības veicināšanas un profilakses jautājumos.

Lai nodrošinātu valsts apmaksāto veselības aprūpes pakalpojumu pieejamību visiem Latvijas iedzīvotājiem, būtiski ir turpināt plānveidīgu PSKUS infrastruktūras attīstību un nodrošināt B ēkas jaunbūves projekta virzību, tādējādi nodrošinot visa PSKUS kompleksa pilnīgu attīstību koordinētu, efektīvu veselības aprūpes pakalpojumu nodrošināšanai.

4.1.1.2. pasākuma ietvaros plānotais **kopējais attiecināmais finansējums** ir 151 185 240  EUR.

1. **4.1.2.6.pasākums “Piesaistīt un noturēt ārstniecības personas darbam valsts apmaksāto veselības aprūpes pakalpojumu sektorā, īpaši stacionāros”**

4.1.2.6. pasākuma projekta **mērķis** ir risināt cilvēkresursu attīstības problēmas veselības jomā un panākt, ka pieaug nodarbināto ārstniecības personu īpatsvars valsts apmaksāto veselības aprūpes pakalpojumu sniegšanai, kā arī notiek līdzsvarota ārstniecības personu paaudžu nomaiņa.

4.1.2.6. pasākuma projekta **stratēģiskā nozīme** ir pamatota Sabiedrības veselības pamatnostādnēs 2021.–2027.gadam, kā arī informatīvajā ziņojumā “Par veselības aprūpes nodrošināšanas infrastruktūras attīstības investīciju stratēģiju 2021.-2027. gadam” (2022.gada 14.jūlija Ministru kabineta protokollēmums Nr.36/105.§ (22-TA-1198)), kur cita starpā atspoguļoti rīcības virzieni cilvēkresursu plānošanai, izglītošanai, piesaistei un noturēšanai veselības aprūpes darba tirgū.

Latvijas veselības aprūpes sistēma ilgstoši saskaras ar nepietiekamu cilvēkresursu nodrošinājumu, ko raksturo novecojoša vecuma struktūra un nevienmērīgs reģionālais izvietojums. Ja Latvijā praktizējošo ārstu skaits ir tuvs OECD valstu vidējam rādītājam (Latvijā - 3,3 uz 100 000 iedzīvotājiem, OECD vidēji - 3,6), tad praktizējošo māsu skaits ir kritiski zems – tikai 4.4 uz 1 000 iedzīvotājiem (OECD- 8,8). Kopumā veselības aprūpes sistēmā personāla trūkums ir visās ārstniecības personu profesijās (ārstu palīgi, vecmātes, atsevišķu specialitāšu ārsti, īpaši ģimenes ārsti u.c.), kas ierobežo veselības aprūpes pakalpojumu pieejamību iedzīvotājiem un apdraud veselības aprūpes reformu sekmīgumu.

Lai risinātu cilvēkresursu nodrošinājuma problēmas veselības jomā, kā arī mazinātu sabiedrības veselības krīžu izraisītās sekas, 4.1.2.6 pasākuma projekta ietvaros, tiks sniegts atbalsts ārstniecības personām par profesionālās darbības uzsākšanu vai atsākšanu valsts apmaksāto veselības aprūpes pakalpojumu sniegšanā.

Rezultātā tiks uzlabota pieejamība nepieciešamajām ārstniecības personām, jo īpaši reģionos un īpaši atbalstāmajās veselības nozares jomās un profesijās.

4.1.2.6. pasākuma ietvaros plānotais **kopējais attiecināmais finansējums** ir 6 690 300 EUR.

1. **4.2.3.1.pasākums “Integrēta “skola-kopiena” sadarbības programma atstumtības riska mazināšanai izglītības iestādēs”**

4.2.3.1.pasākuma ietvaros **atbalsts plānots** starpinstitūciju sadarbības un koordinācijas veicināšanai, lai:

1. sniegtu individuālu atbalstu izglītojamo mācīšanās atbalstam (priekšlaicīgas mācību pārtraukšanas riskam pakļautiem izglītojamiem, speciālām vajadzībām, mācīšanās grūtībām, sociāli ekonomiskiem riskiem pakļautiem bērniem, pāridarīšanai pakļautiem bērniem u.c.), t.sk. atbalstu priekšlaicīgas mācību pārtraukšanas risku novērtēšanai un vadībai,
2. nodrošinātu efektīvu darbu ar reemigrējušiem un imigrantu bērniem, kā arī mazākumtautībām, aktīvi iesaistot vecākus, ģimenes, citus sabiedrības locekļus,
3. nodrošinātu ārpus formālo izglītību (t.sk. interešu izglītību) izglītības iestādē. Atbalsts sniegs ieguldījumu priekšlaicīgas mācību pārtraukšanas riska mazināšanai, sekmējot bērnu un jauniešu līdzdalību izglītībā un mazinot nabadzības un sociālās atstumtības risku nākotnē.

4.2.3.1.pasākuma **stratēģiskā nozīme** ir pamatota Izglītības attīstības pamatnostādnēs 2021.-2027.gadam, kas ir vidēja termiņa politikas plānošanas dokuments, kas nosaka vienotu valsts politiku un attīstības stratēģiju izglītībā. Pamatnostādņu 3.2.rīcības virziena ” Sadarbība ar vietējo kopienu un dalīta atbildība izglītības mērķu sasniegšanai” 3.2.2.uzdevums “Stiprināt kopienas mēroga sadarbību (pašvaldības ietvaros) indivīda izaugsmei” paredz veicināt pašvaldību un izglītības iestāžu koordinētu starpinstitūciju sadarbību un sadarbību ar vietējo kopienu sociālās atstumtības riska mazināšanā un vienlīdzīgas piekļuves kvalitatīvai un iekļaujošai izglītībai nodrošināšanā.

Tāpat pasākuma īstenošana sniegs ieguldījumu IAP 2021-2027 definētā izglītības politikas rezultāta «Ikvienam pieejams atbalsts izaugsmei» rādītāja 2027.gadam sasniegšanai: jaunieši (18-24 gadus veci), kas neturpina izglītību - koprādītājs: 5%; rādītājs grupā ar lielāko jauniešu proporciju, kas neturpina izglītību (vīrieši, kas dzīvo laukos):10%.

4.2.3.1. pasākumam indikatīvi plānotais **kopējais attiecināmais finansējums** ir 23 490 000 EUR.

1. **4.2.4.2.pasākums “Atbalsts pieaugušo individuālajās vajadzībās balstītai pieaugušo izglītībai”**

4.2.4.2.pasākuma ievaros **plānots atbalsts** pieaugušajiem nepieciešamo zināšanu un prasmju apguvei, tostarp individuālo mācību vajadzību noteikšanai un personu profilēšanai, kā arī mācību šķēršļu pārvarēšanai. Atbalsts paredzēts arī elastīga mācību piedāvājuma attīstībai, pieaugušo izpratnes un motivācijas veicināšanai par mācīšanos, kā ar nodarbināto testēšanai un sertifikācijai.

Līdzfinansētais pasākuma projekts sniegs ieguldījumu ilgtspējīgas pieaugušo izglītības sistēmas attīstībai un nodrošinās kvalitatīvu un pieejamu pieaugušo izglītības piedāvājumu. Plānotie ieguldījumi veicinās mūžizglītību, jo īpaši paredzot elastīgas kvalifikācijas paaugstināšanas un pārkvalificēšanās iespējas visiem, ņemot vērā digitālās prasmes, labāk paredzot pārmaiņas un jaunas prasības pēc prasmēm, kas balstītas uz darba tirgus attīstības tendencēm un vajadzībām, atvieglojot karjeras maiņu un veicinot profesionālo mobilitāti.

4.2.4.2.pasākuma **stratēģiskā nozīme** ir pamatota Izglītības attīstības pamatnostādnēs 2021.-2027. gadam, kas ir vidēja termiņa politikas plānošanas dokuments, kas nosaka vienotu valsts politiku un attīstības stratēģiju izglītībā. Pamatnostādņu 3.3.rīcības virziena ”Pieaugušo izglītības attīstība” 3.3.1. uzdevums ”Nodrošināt kvalitatīvu un pieejamu pieaugušo izglītības piedāvājumu” paredz nodrošināt individualizētu un elastīgu pieaugušo izglītības piedāvājumu un sniegt atbalstu dalības šķēršļu mazināšanai. Tāpat pasākuma īstenošana sniegs būtisku pienesumu izglītības politikas rezultāta «kvalitatīva un mūsdienīga izglītība» rādītāju 2027.gadam sasniegšanai:

* pieaugušo dalības izglītībā palielināšana, jo īpaši iedzīvotāju grupām, kas mazāk iesaistās mācībās. Pieaugušo (25-64 gadi), kuri iesaistīti pieaugušo izglītībā, īpatsvaru 2027.gadā paredzēts palielināt līdz 12%. Saskaņā ar Eurostat 2019.gada datiem, iespējamība, ka pieaugušie Latvijā regulāri atjaunina savas zināšanas un prasmes, iesaistoties pieaugušo izglītībā, ir mazāka nekā vidēji ES. Tikai 7,4 % pieaugušo vecumā no 25 līdz 64 gadiem Latvijā pēdējo četru nedēļu laikā ir iesaistījušies mācībās. Kaut arī salīdzinājumā ar iepriekšējo plānošanas periodu dalība palielinājusies no 5,6 % 2014. gadā līdz 7,4 % (2019. gadā), tā joprojām ir zemāka par ES vidējo līmeni – 11,3 %.
* digitālo prasmju pilnveide 16–74 g.v.: vismaz pamata līmeņa digitālās prasmes (DESI indekss) -70%.

4.2.4.2. pasākumam indikatīvi plānotais **kopējais attiecināmais finansējums** ir 34 623 466 EUR.

1. **4.3.3.3. pasākums “Atbalsts sociālajai uzņēmējdarbībai”**

4.3.3.3. pasākuma ietvaros **plānots pilnveidot** sociālās uzņēmējdarbības vidi Latvijā un sniegt atbalstu esošajiem un potenciālajiem sociālajiem uzņēmumiem, kas saskaņā ar Sociālā uzņēmuma likumā definētajiem mērķiem veicina sabiedrības dzīves kvalitātes uzlabošanu un sekmē sociālās atstumtības riskam pakļauto iedzīvotāju grupu nodarbinātību.

Kopš 2018.gada Latvijā ir izveidots sociālās uzņēmējdarbības tiesiskais ietvars un ES struktūrfondu un Kohēzijas fonda 2014.—2020.gada plānošanas perioda darbības programmas “Izaugsme un nodarbinātība” 9.1.1. specifiskā atbalsta mērķa “Palielināt sociālās atstumtības riskam pakļauto mērķa grupu, tostarp bezdarbnieku, tai skaitā nelabvēlīgākā situācijā esošu bezdarbnieku, iekļaušanos darba tirgū” 9.1.1.3. pasākuma projekts "Atbalsts sociālajai uzņēmējdarbībai" ir devis būtisku ieguldījumu sociālo uzņēmumu atbalstam, tai skaitā, nodrošinot konsultējošus, izglītojošus, motivējošus, kā arī finansiāli atbalstošus (granta veidā) pasākumus. ES fondu 2021.—2027. gada plānošanas perioda 4.3.3.3. pasākuma ietvaros plānots turpināt sniegt atbalstu sociālajiem uzņēmumiem un sociālās uzņēmējdarbības veicējiem, lai nodrošinātu pēctecību iesāktajām aktivitātēm un sekmētu sociālās uzņēmējdarbības ekosistēmas attīstību un ilgtspēju kopumā. 4.3.3.3. pasākuma ietvaros tiks veikts izglītojošais un skaidrojošais darbs, stiprināta sociālo uzņēmumu veiktspēju (mācības, konsultācijas, mentorings, granti), informēta sabiedrība un publiskais/privātais sektors par sociālās uzņēmējdarbības nozīmi un labvēlīgo ietekmi.

Pēdējos gados notiekošās pārmaiņas ekonomikā un darba tirgū ietekmē arī sociālās uzņēmējdarbības jomu un rada daudz izaicinājumu, tāpēc nepieciešams turpmāks atbalsts sociālās uzņēmējdarbības vides pilnveidošanai un nostiprināšanai. Lai arī sociālā uzņēmējdarbība ir salīdzinoši jauna politika, tā uzskatāma par neatņemamu Eiropas daudzveidīgās sociālās tirgus ekonomikas sastāvdaļu, un tā sekmē sociālo atbildību, sociālo kohēziju un sociālo iekļaušanu. Vienlaikus, sociālie uzņēmumi var darboties kā sociālo pārmaiņu dzinējspēks, piedāvājot inovatīvus risinājumus. Turklāt, 2021.gada 9.decembrī Eiropas Komisija ir apstiprinājusi Sociālās ekonomikas rīcības plānu, kura mērķis ir atbalstīt sociālās ekonomikas attīstību, veicināt sociālās inovācijas un mazināt sociālo nevienlīdzību. Minētie mērķi ir aktuāli sociālās uzņēmējdarbībai jomā arī Latvijā, tāpēc 4.3.3.3. pasākums **ir stratēģiski svarīgs**, lai nostiprinātu sociālās uzņēmējdarbības ekosistēmu Latvijā.

4.3.3.3. pasākumam pieejamais **kopējais attiecināmais finansējums** ir 12 000 000 EUR.

1. **4.3.5.1. pasākums “Sabiedrībā balstītu sociālo pakalpojumu pieejamības palielināšana”**

Atbalsts DI turpināšanai **ir nozarei būtisks**, jo nepieciešams turpināt pāreju no institucionālās aprūpes uz sabiedrībā balstītu sociālo pakalpojumu sniegšanu, tai skaitā veidojot jaunu vai attīstot esošo pakalpojumu infrastruktūru un sniedzot atbalstu esošiem vai jaunizveidotiem pakalpojumu sniedzējiem sabiedrībā balstītu sociālo pakalpojumu sniegšanai mērķa grupas personām. 4.3.5.1.pasākumu plānots īstenot trīs kārtās – 1.kārtā ar šķērsfinansējumu tiks nodrošināta 540 jaunu pakalpojumu sniegšanas vietu izveide vai esošo pakalpojumu sniegšanas vietu labiekārtošana, kā arī secīga pakalpojumu sniegšana jaunizveidotajā infrastruktūrā. 2. kārtā tiks nodrošināts atbalsts sabiedrībā balstītu sociālo pakalpojumu sniegšanai mērķa grupas personām jau esošā pakalpojumu infrastruktūrā vai tiks sniegti tādi pakalpojumi, kur infrastruktūra nav nepieciešama. 3.kārtā tiks sniegti pakalpojumi 4.3.1.5. pasākumu ietvaros izveidotajā pakalpojumu infrastruktūrā personām ar ļoti smagiem garīga rakstura traucējumiem. 4.3.5.1. pasākumam **pieejamais kopējais attiecināmais finansējums** ir 76 874 615 EUR.

1. **4.4.1.1. pasākums “Atbalsts jaunām pieejām sabiedrībā balstītu sociālo pakalpojumu sniegšanā (inovācijas)”**

Atbalsts sociālajām inovācijām **ir stratēģiski svarīgs sociālo pakalpojumu jomā**, jo tiks nodrošinātas inovatīvas un uz pierādījumiem balstītas pieejas esošos vai jaunu sociālo pakalpojumu sniegšanā mērķa grupas personām. 4.4.1.1.pasākuma finansējuma saņēmējs būs Sabiedrības integrācijas fonds, kurš organizēs sociālo inovāciju ideju konkursu un vēlāk organizēs arī atbalsta sociālo inovāciju īstenošanai piekrišanu un uzraudzību. Paredzēts, ka sociālās inovācijas varēs pieteikt gan pašvaldības, gan NVO, gan citi sociālo pakalpojumu sniedzēji. Sociālās inovācijas īstenošanas posmā paredzēta arī pilotprojektu īstenošana, sniedzot atbalsta pakalpojumus mērķa grupas personām. 4.4.1.1.pasākuma plānotais **kopējais attiecināmais finansējums** ir 21 000 000 EUR.

1. **5.1.1.5.pasākums “Unikāla Eiropas mēroga kultūras mantojuma atjaunošana, lai veicinātu to pieejamību, attīstot kultūras pakalpojumus”**

Atbalsts unikāla Eiropas mēroga kultūras mantojuma atjaunošanai ir **stratēģiski svarīgs**, lai attīstītu Pasaules kultūras un dabas mantojuma sarakstā iekļautā Rīgas vēsturiskā centra kultūras mantojuma vērtību saglabāšanu un attīstību atbilstoši Latvijas ilgtspējīgas attīstības stratēģijā līdz 2030.gadam ietvertajai vīzijai, kas paredz, ka  2030.gadā Rīga būs nozīmīgs Eiropas kultūras centrs, izvirzot Latvijas kultūras telpas attīstību kā vienu no prioritātēm un uzsverot, ka kultūras telpa vieno un saliedē sabiedrību jaunu ekonomisku, sociālu un kultūras vērtību radīšanai, kuras novērtē un pazīst arī pasaulē. Padarot nacionālo kultūru atpazīstamāku starptautiskā mērogā, tiek veidots gan ekonomiskais ieguvums, gan sniegts pienesums Latvijas tēla veidošanā starptautiskajā vidē un kultūras diplomātijas attīstībā. Pasākuma **mērķis** - nodrošināt arhitektonisko un kultūras vērtību saglabāšanu un nodrošināt kultūras objektu turpmāku izmantošanu kultūras pakalpojumu sniegšanā, kā rezultātā tiks nodrošināta unikāla kultūras mantojuma kā ilgtspējīga resursa inovatīva izmantošanu cilvēka dzīves kvalitātes uzlabošanā, vienlaikus ievērojot iniciatīvas Eiropas Jaunais “Bauhaus” principus un Starptautiskā kultūras pieminekļu un ievērojamu vietu padomes izstrādātos kvalitātes principus ES finansētiem pārveidojumiem, kas var ietekmēt kultūras mantojumu. Kultūras objektu atjaunošana skatāma plašākā kontekstā iekļaujot saistītas infrastruktūras un publiskās ārtelpas uzlabojumus. Būtiska ir Rīgas viduslaiku apbūves teritorijas revitalizācija ar vides pieejamības uzlabošanu un atraktīvas pilsētvides veidošanu, sekmējot sabiedrisko aktivitāšu norisi un jaunu kultūras un tūrisma pakalpojumu attīstību, kas veicinātu uzņēmējdarbības aktivitāti, tādējādi nodrošinot kultūrvēsturiski vērtīgās apbūves atjaunošanu un unikālās ainavas saglabāšanu. 5.1.1.5.pasākuma plānotais **kopējais attiecināmais finansējums** ir 33 712 500EUR.